《游金焦二山》
宋代·程卓

所子长江天际来，中流有山何壮哉。
深恨盘礴千万丈，寸土不受双崔嵬。
金山屹据上流险，四面佛屋相环回。
来帆去桨别舻舳，住僧过客烦追陪。
排空杰阁揖沧海，海山乱点浮织埃。
龙潭别耸石峰巧，时立野鹤慵毰毸。
堂头回首指遗像，坡公印老留青煤。
其人已去诗尚在，唱酬风月相徘徊。
再三瞻敬下山去，缥缈又入云涛堆。
焦山一望祗十里，舟师驾橹如奔雷。
行行晃荡呼吸顷，击缆牵确登山隈。
山中僧少竹木古，瘦根迸石穿莓苔。
幽姿野态随步出，胜处往往多楼台。
洪岩路转寻痊鹤，几年浪打风雨摧。
遗铭破碎石剥落，摩挲细读心眸开。
同行韵还兴未尽，飞仙亭上倾樽罍。
酒酣我为发奇绝，底须方外求蓬莱。

作者简介：（1153—1223）宋徽州休宁人，字从元。程大昌从子。孝宗淳熙十一年试礼部第一。知龙泉县，累迁刑部郎中。尝出使金国，议论不屈，金人惮之。后知泉州，民为立祠。寻召同知枢密院事，封新安郡侯，进资政殿大学士。卒谥正惠。有《使金录》。